पाएं अपने शहर की ताज़ा ख़बरें और फ्री ई-पेपरडाउनलोड करें
गुड़गांव. इफ्को कंपनी में नौकरी लगाने का झांसा देकर लोगों को ठगने वाला मास्टरमाइंड मनोज कुमार साइबर सेल की गिरफ्त में है। आरोपी को दिल्ली में रोहिणी से गिरफ्तार किया गया है। वह इफ्को में नौकरी दिलाने का इश्तिहार अखबारों में देता था। यदि कोई उसके बहकावे में आकर संपर्क करता, तो मनोज उसे बातों में फंसाकर उससे अपने खाते में पैसा जमा करा लेता। पैसे लेने के बाद फर्जी ज्वाइनिंग लेटर भी थमा दिया जाता।
उसे कुछ समय बाद आने की बात कहकर टरका दिया जाता। अक्टूबर 2012 में मामले का खुलासा होने के बाद अब आरोपी को गिरफ्तार किया जा सका है। इससे पहले आरोपी की पत्नी कमलेश समेत कुल छह आरोपी गिरफ्तार किए जा चुके हैं। इन सभी को अक्टूबर 2012 में ही गिरफ्तार कर लिया गया था। मंगलवार को आरोपी को जिला अदालत में पेश किया गया, जहां से उसे न्यायिक हिरासत में भोंडसी जेल भेज दिया गया है।
अक्टूबर 2012 में हुआ था भंडाफोड़ : गुड़गांव साइबर सेल को सितंबर 2012 में इफ्को में नौकरी के बहाने पैसे ठगे जाने की दर्जनों शिकायतें मिली थीं। जब लोग ज्वाइनिंग के लिए वहां पहुंचते, तब पता चलता कि ज्वाइनिंग लेटर फर्जी है। साइबर सेल ने शुरुआती जांच में मामला सही पाया, जिसके बाद सेक्टर-18 थाने में एफआईआर दर्ज की गई। कॉल टेपिंग के बाद 25 अक्टूबर 2012 को साइबर सेल की टीम ने पांच लोगों को यूपी के मेरठ और वैशाली से गिरफ्तार किया।
आरोपियों की पहचान दिल्ली के कल्याणपुरी निवासी रंजीत भारद्वाज उर्फ राहुल, शाहदरा के जोरीपुर एक्सटेंशन निवासी नवनीत शर्मा, यूपी के बागपत के गांव टटरी निवासी गोविंद सोलंकी, बलिया जिले के गांव हरिहरपुर निवासी अशोक और गाजियाबाद के मोपुरा निवासी दीपक बंसल के रूप में हुई थी। पुलिस ने उनसे 15 मोबाइल, फर्जी ज्वाइनिंग लेटर, फर्जी मोहरें आदि बरामद की थीं। आरोपियों के खिलाफ सेक्टर-18 थाने में एफआईआर दर्ज की गई थी।
ठगी के मास्टरमाइंड मनोज कुमार शास्त्री की लंबे समय से पुलिस को तलाश थी। उसे दिल्ली के रोहिणी से गिरफ्तार किया गया है। इससे पहले आरोपी की पत्नी समेत कुल छह आरोपियों को गिरफ्तार किया जा चुका है।
-सुरेश कुमार, इंचार्ज, साइबर सेल
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva bho_Deva hin_Deva bho_Deva zho_Hant eng_Latn